I Allahs navn, Den Nådige, Den Barmhjertige

Danmark eskalerer sin deltagelse i krigen i Irak og Syrien

Fredag d. 26.9.2014 offentliggjorde den danske statsminister, at Danmark nu eskalerer sin krigsdeltagelse med syv F16 fly samt dertilhørende mandskab. I første omgang skal de danske fly bombe i Irak, ikke fordi man fra dansk side vil afvise at bombe i Syrien, men USA har bare ikke bedt om det endnu. At lille ubetydelige Danmark altid står i forreste række, når USA blæser i krigstrompeten imod den muslimske verden, cementerer, at Danmark, uanset regering, er et islamofobisk land med storhedsvanvid og behagesyge overfor USA.

Hele denne nye invasion er bygget på løgn og bedrag - støttet, spredt og bekræftet af velvillige og ukritiske medier i politikernes tjeneste. En løgn om at man går i krig af bekymring for lokalbefolkningen i regionen og for at sikre Danmarks sikkerhed. Faktum er, at dette kun vil skabe mere ustabilitet, flere lidelser og et endnu større had til koalitionslandende, herunder Danmark.

Argumentet om, at Baghdadis gruppe skulle udgøre en trussel, der er så stor, at man skal mobilisere et stort antal landes hære, er decideret tåbeligt. Nok udgør de et problem set med islamiske øjne, med deres uretmæssige erklæring af Kalifatet, deres evne til at skabe kaos og deres illegitime drab på muslimer såvel som ikke muslimer. De udgør dog ikke en trussel imod nogen vestlig stat, og deres kritisable adfærd er kun blevet overeksponeret for at retfærdiggøre, at man nu langt om længe kan blande sig direkte i regionen igen. Man har længe ville splitte Irak i tre dele, hvilket nu ser ud til at falde på plads. Samtidig har man ikke haft held til at intervenere i Syrien med det ønskede udfald, og derfor har Vesten stået på sidelinjen i over tre år med slagtninger af muslimerne. Det ene forsøg efter det andet blev afvist af muslimerne i Syrien, der i store træk har forsøgt at holde fast i en islamisk løsning. Først nu ser man sit snit, og fremstiller IS som det største onde, verden har set, mens Assad-regimet i sit blodige vanvid har dræbt en kvart million syrere med alt fra tøndebomber til kemiske våben, og fortsætter sine ubeskrivelige forbrydelser for øjnene af en ligegyldig omverden. Nu vil man intervenere og angribe alle islamiske grupperinger på landjorden, så man kan gennemtvinge sin vestlige dagsorden på bekostning af muslimernes blod og ønsker.

Det er de samme absurde argumenter, der i dag kan høres som et ekko i hele den vestlige verden og i resten af koalitionslandende. Disse benyttes ikke kun til at legitimere endnu en krig i regionen, men også til at skabe en terrorstemning i de forskellige vestlige lande. I takt med at det kunstige terrorniveau stiger, så stiger dæmoniseringen af Islam samt omfanget af lovstramninger og tiltag, der skal fjerne unge muslimer fra Islam.

Der er et stadigt stigende pres på muslimerne for, at vi skal tage afstand; ikke kun fra en særlig gruppe, men fra helt elementære dele af Islam, som jihad, Profetens sorte flag med trosbekendelsen og tanken om Kalifatet. Vi skal blive ved med at tage afstand, undskylde og bortforklare, indtil vi står tilbage som tomme underdanige hylstre uden indhold og påvirkning.

Det er i denne forbindelse vigtigt at understrege det korrekte islamiske standpunkt.

Det er vigtigt, at vi som muslimer ikke lader os rive med, men at vi holder fast i de rigtige standpunkter og de korrekte løsninger. Vi kan ikke acceptere en invasion og drab på endnu tusinder af muslimer i Irak og Syrien. Vi kan ikke acceptere en kunstig terrorstemning, der dæmoniserer muslimer og helt essentielle dele af Islam. Vi skal, som fællesskab, stå fast ved Islam som den er, uden at lægge til eller trække fra. Vi skal som muslimer forstå at disse forskellige angreb på Islam og muslimerne vil fortsætte og endda intensiveres, så længe vi er uden en entitet, der kan varetage og beskytte os. Regenterne i den islamiske verden har udvist historisk forræderi, og deres dage er talte. Det eneste, der kan sætte en definitiv stopper for alt dette, er det retskafne Kalifat ifølge Profetens metode. Dette er et løfte og en pligt fra Allah, og når det kommer, så vil det ryste hele verden, inklusiv lille ubetydelige Danmark.